इस बार जितना रकबा है उतना ही खरीदा जाएगा गेहूं, अतिरिक्त नहीं
जिले में गेहूं खरीदी को लेकर 74 केंद्र बनाए हैं
27 मार्च से शुरू होना है गेहूं खरीदी
भास्कर संवाददाता | बैतूल
गेहूं की खरीदी 27 मार्च से शुरू होने वाली है। कृषि विभाग ने इसकी तैयारी शुरू कर दी है। इस बार पंजीयन और सत्यापन के अनुसार ही गेहूं की खरीदी होगी। उत्पादन ज्यादा होने के बाद गेहूं खरीदी नहीं की जाएगी। ऐसी स्थिति में किसानों को मंडी या फिर बाजार में गेहूं बेचना होगा। इस संबंध में विभागीय आधिकारियों को निर्देश जारी कर दिए गए हैं। फूड ऑफिसर डीएस मुजाल्दा ने बताया रकबे के अनुसार ही गेहूं की खरीदी के निर्देश मिले हैं। साफ्टवेयर में आ जाता है कि कितना रकबा है, कितने गेहूं की खरीदी करनी है। बैतूल में इस बार 1.20 लाख हेक्टेयर क्षेत्र में गेहूं की बोवनी हुई है।
किसानों की रुचि कम
किसानों की सरकारी केंद्रों पर गेहूं बेचने की रुचि कम होते जा रही है। बीते साल गेहूं केवल साढ़े चार हजार किसानों ने ही बेचा था। इसके वजह कम दाम मिलने, ऋण की वसूली होना है।
16,839 ने कराया पंजीयन
जिले में पिछले साल 31,900 किसानों ने रजिस्ट्रेशन कराया था। इस साल कुल 16,839 किसानों ने पंजीयन कराया है। यह स्थिति पिछले साल की तुलना में आधी है।
एक दिन में 4 हजार किसानों ने कराया सत्यापन
समर्थन मूल्य पर गेहूं की उपज बेचने के लिए किसानों को पंजीयन कराना होता है। पंजीयन होने के बाद इसका सत्यापन पटवारी, राजस्व अमला करता है। सत्यापन की डेट 28 फरवरी थी। देर शाम तक कुल 8,990 किसानों के पंजीयन का सत्यापन हो सका था, लेकिन 1 मार्च शाम तक यह आंकड़ा बढ़कर 12 हजार तक पहुंच गया।
अभी समर्थन मूल्य की घोषणा नहीं हुई
गेहूं के दामों को लेकर स्थिति ऊंची-नीची बनी होने से समर्थन मूल्य को लेकर कोई घोषणा नहीं हुई है। क्योंकि वर्तमान में मंडी में गेहूं के दाम 17 से 18 सौ रुपए प्रति क्विंटल है, जबकि बाजार में 2200 से 2300 रुपए गेहूं फुटकर में बेचा जा रहा है।
1 हेक्टेयर में 30 से 35 क्विं. गेहूं का उत्पादन
कृषि विभाग के सहायक कृषि विस्तार अधिकारी एमके तायवाड़े के मुताबिक मिट्टी, मौसम, पानी के अनुसार उत्पादन तय होता है। जिले में 1 हेक्टेयर में 30 से 35 क्विंटल गेहूं का उत्पादन होता है। किसी किसान ने 1 हेक्टेयर में गेहूं बोया है, तो उसे अधिक से अधिक 30-35 और कम से कम 20 से 25 क्विंटल गेहूं का उत्पादन मिलेगा।
अधिकांश खेतों में अभी गेहूं की फसल खड़ी हुई है।
hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva